ХъумапIэ банкым дэрэжэгъуэ къарет
Налшык и ХьэтIохъущыкъуей хадэм щекIуэкIащ 2014 гъэм Сочэ щызэхэтыну щIымахуэ Олимп джэгухэм хуэгъэпса «Марафон щхъуантIэ» федеральнэ акцэр. Урысейм и ХъумапIэ банкым къызэригъэпэща къызэдэжэм хэтащ налшыкдэси 100-м щIигъу.
Марафоным кърихьэлIащ Налшык къалэ администрацэм и унафэщIым и къуэдзэ Дол Анжелэ, КъБР-м спортымрэ туризмэмкIэ и министрым и къуэдзэ Двуреченский Анатолэ, футболист цIэрыIуэ, Урысейм спортымкIэ и мастер Заруцкий Александр, ХъумапIэ банкым и Къэбэрдей-Балъкъэр къудамэм и унафэщI Урысбий Хьэмидбий сымэ.
— Ди банкым къыбгъэдэкIыу сэлам гуапэ фызох, фыкъызогъэблагъэ зи мыхьэнэр ин дыдэ нобэрей марафоным. Ар Сочэ щекIуэкIыну Олимпиадэм ухэзышэу жыпIэ хъунущ. Си гуапэщ дэрэжэгъуэ фхэлъу зэдэжэр евгъэжьэну, ехъулIэныгъэ фиIэну, — яжриIащ къызэхуэсахэм Урысбий Хьэмид- бий.
— Нобэрей Iуэху гуапэр ХьэтIохъущыкъуей жыг хадэ дахащэм зэрыщекIуэкIыр сыт и уасэ, — къыпищащ Заруцкий Александр. — Абы лъэр нэхъри щIегъэкI, гукъыдэжыр къеIэт. ЩIалэгъуалэр куэду къызэрекIуэлIар си гуапэщ. Узыншагъэр хъумэным и телъхьэхэр мыпхуэдэ зэхыхьэхэм хуабжьу егъэгушхуэ.
— Урысейм и ХъумапIэ банкым и зэфIэкIым куэду зэрыхэхъуар абы къызэригъэпэщ Iуэхугъуэхэм наIуэ къащI. Марафоныр щекIуэкI щIыпIэри псэм фIэфIщ, щIалэгъуалэм я нэгум кърих гуфIэгъуэри гуапэ пщымыхъуу къанэркъым, — къыхигъэщащ Дол Анжелэ.
Зэдэжэр зэтрамыублэ щIыкIэ, абыхэм физическэ зарядкэкIэ зыкъызэщIагъэплъащ. ЩIалэхэмрэ хъыджэбзхэмрэ ящIыгъуу абы хэтащ сабийхэри зи ныбжь хэкIуэтахэри. Абыхэм ящыщщ географиемкIэ егъэджакIуэу щыта Цегельник Марие.
— Си ныбжьыр илъэс 82-рэ хъу пэтми, сэ иджыри жыджэрагъкIэ куэдым сатекIуэфынущ, сыту жыпIэмэ, узыншагъэр хъумэным срителъхьэу сыкъэгъуэгурыкIуащ. Сыхуейщ щIалэгъуалэр спортым, гъащIэ узыншэм къыхуезджэну. Илъэси 100 къэзгъэщIэну, си юбилейм фыкъезгъэблэгъэну сыхуейщ,- яжриIащ Марие спортсмен ныбжьыщIэхэм.
Къызэдэжэм хэтахэм ХъумапIэ банкым и аллеем и лъабжьэр ягъэтIылъащ. Марафоныр щIэщыгъуэ ящIащ уэрэдхэмкIэ, къафэхэмкIэ. Утыкур игъэдэхащ «Амикс» уэрэджыIакIуэ гупым.
Гугъуэт Заремэ.
